JY LEES NOU Toeka se dae: Kop aan kop
The Heads Tearoom op Knysna, 70 jaar gelede. Die foto word geplaas met die vergunning van die Knysna-museum. .
Knysna – eens 'n rustige houtkappersgemeenskap – is nou 'n gewilde toeristebestemming. Die Heads, twee rotsagtige heuwels by die monding van die Knysnarivier, is een van die mees herkenbare bakens op die Tuinroete.
Die waters tussen die koppe is van die verraderlikste ter wêreld en die talle wrakke in die gebied maak dit 'n gewilde duikplek.
Die naam en bestuur van The Heads Tearoom wat op die ou poskaartfoto verskyn, het al 'n paar keer verander. Die oorspronklike gebou is ook met die jare vergroot.
Die gebied het sedert die jare vyftig, toe die foto geneem is, taamlik verander. In die jare vyftig het die pad na die parkeerterrein deur 'n grootliks oop stuk veld gekronkel. Vandag is daar spoedbulte en duur huise.
Die gebou is nou gesluit en die naaste restaurant is die East Head Café wat aan die oorkant van die parkeerarea op die rotse sit.